গাইবান্ধা, ১ জুলাই (শীর্ষ নিউজ ডটকম): গাইবান্ধা সদর উপজেলার সাহাপাড়া ইউনিয়নে নির্বাচনোত্তর সহিংসতায় নিহত তাজুল ইসলামের (৩৫) হত্যাকারীদের গ্রেফতারের দাবিতে বিক্ষোভ মিছিল করেছে গ্রামবাসী। আজ শুক্রবার মানববন্ধনসহ গাইবান্ধা-পলাশবাড়ি সড়ক অবরোধ করে এ  কর্মসূচি পালন করে তারা।  পুলিশ ও প্রত্যক্ষদর্শীরা জানায়, সদর উপজেলার সাহাপাড়া ইউনিয়নে নির্বাচন পরবর্তী সহিংসতায় চকচকা গ্রামের বিজয়ী মেম্বার সাহাদুল ইসলাম ও পরাজিত মেম্বার প্রার্থী মমিনুল হকের সমর্থকদের মধ্যে সংঘর্ষে উভয়পক্ষের অন্তত ১২ জন আহত হয়। এদের মধ্যে গুরুতর আহত অবস্থায় মমিনুল হকের সমর্থক নজরুল ইসলাম (৪৫) ও তাজুল ইসলামসহ ৭ জনকে রংপুর মেডিকেল কলেজ হাসপাতালে ভর্তি করা হয়। সেখানে চিকিৎসাধীন অবস্থায় তাজুল মারা গেলে ১৯ জুন সদর থানায় ২১ জনকে আসামি করে একটি হত্যা মামলা দায়ের করা হয়। এ ঘটনার প্রতিবাদে ২০ জুন  বিভিন্ন শ্রেণী ও পেশার মানুষ তাজুলের লাশ নিয়ে বিক্ষোভ মিছিল করে। মিছিলটি শহরের বিভিন্ন সড়ক প্রদক্ষিণ করে জেলা প্রশাসক ও পুলিশ সুপার কার্যালয় ঘেরাও কর্মসূচি পালন করে। পরে অবিলম্বে হত্যাকারীদের গ্রেফতার ও ফাঁসির দাবিতে জেলা প্রশাসক বরাবর একটি স্মারকলিপি প্রদান করা হয়। কিন্তু মামলার দীর্ঘদিন অতিবাহিত হলেও পুলিশ হত্যাকারীদের কাউকে গ্রেফতার করতে পারেনি। ফলে বিক্ষুব্ধ এলাকাবাসী তাজুল হত্যাকারীদের গ্রেফতার ও শাস্তির দাবিতে আজ সকাল ১১টার দিকে গাইবান্ধা-পলাশবাড়ী সড়কের সাকোয়া মাঝিপাড়া নামক স্থানে বিক্ষোভ মিছিল ও  মানববন্ধন কর্মসূচি পালন করে। পরে তারা গাইবান্ধা-পলাশবাড়ি সড়ক আধাঘণ্টা অবরোধ করে রাখে।  (শীর্ষ নিউজ ডটকম/প্রতিনিধি/এমআর/শাসি/১৭.১৩ ঘ.)